পুলিশ জানায়, চলতি বছরের শুরুর দিকে সাভারের বিরুলিয়া গ্রামের ইব্রাহিম মণ্ডলের ছেলে সেলিম বিরুলিয়া ইউনিয়নের সামাইর গ্রামের সোহরাব হোসেনের মেয়ে আয়েশাকে বিয়ে করেন। পারিবারিক কোন্দলের জেরে গত ২ আগস্ট রাতে সাভারের মজিদপুর ভাড়া বাসায় সেলিম স্ত্রী আয়েশাকে পিটিয়ে খুন করেন। ঘটনা ধামাচাপা দিতে বাসার সিসি ক্যামেরা সরিয়ে ফেলা হয়। এরপর ওই দিনই সহযোগীদের নিয়ে আয়েশার লাশ চাদর দিয়ে মুড়িয়ে সেলিম ব্যক্তিগত গাড়িতে করে মানিকগঞ্জের সিংগাইর উপজেলার বায়রা ইউনিয়নের স্বরূপপুর নিয়ে আসেন। পরদিন ভোরে লাশের গায়ে পেট্রোল ঢেলে তাতে আগুন দিয়ে সেলিম ঘটনাস্থল থেকে পালিয়ে যান। ৩ আগস্ট সিংগাইর উপজেলার বায়রা গ্রাম থেকে এক নারীর পোড়া লাশ উদ্ধার করে পুলিশ। তখন ময়নাতদন্ত শেষে অজ্ঞাতপরিচয় হিসেবে আঞ্জুমান মুফিদুল ইসলামের মাধ্যমে লাশটি মানিকগঞ্জ পৌরসভা কবরস্থানে দাফন করা হয়। এ ঘটনায় সিংগাইর থানা পুলিশ অজ্ঞাতপরিচয় ব্যক্তিদের আসামি করে একটি হত্যা মামলাও করে।